b'\n_START_ARTICLE_\nTezeu\n_START_SECTION_\nDate generale\n_START_PARAGRAPH_\nTezeu s-a al\xc4\x83turat unui grup de tineri atenieni care urmau s\xc4\x83 fie oferi\xc8\x9bi ca jertf\xc4\x83 Minotaurului, pe care apoi l-a ucis viteje\xc8\x99te. Dup\xc4\x83 aceea a reu\xc8\x99it s\xc4\x83 g\xc4\x83seasc\xc4\x83 ie\xc8\x99irea din labirint folosind un fir pe care i-l d\xc4\x83ruise fiica regelui Minos, Ariadna. Din p\xc4\x83cate, la \xc3\xaentoarcerea sa \xc3\xaen Atena, a uitat s\xc4\x83 ridice pe catargul cor\xc4\x83biei o p\xc3\xa2nz\xc4\x83 alb\xc4\x83, a\xc8\x99a cum \xc3\xaei promisese tat\xc4\x83lui s\xc4\x83u, regele Egeu, \xc3\xaen caz c\xc4\x83 se va \xc3\xaentoarce teaf\xc4\x83r \xc8\x99i nev\xc4\x83t\xc4\x83mat. V\xc4\x83z\xc3\xa2nd o p\xc3\xa2nz\xc4\x83 neagr\xc4\x83 ridicat\xc4\x83 pe catargul cor\xc4\x83biei \xc8\x99i presupun\xc3\xa2nd c\xc4\x83 Tezeu a murit, Egeu s-a aruncat de pe st\xc3\xa2nci \xc3\xaen valurile m\xc4\x83rii, care de atunci a c\xc4\x83p\xc4\x83tat numele de Marea Egee._NEWLINE_Tezeu este celebru \xc8\x99i pentru ispr\xc4\x83vile f\xc4\x83cute \xc3\xaen drum spre cetatea Atena. Acesta a ucis mon\xc8\x99tri \xc8\x99i t\xc3\xa2lhari precum: uria\xc8\x99ul Perifete (fiul lui Hefaistos), uria\xc8\x99ul Sinis, t\xc3\xa2lharul Sciron, regele tiran Cercion (al cetatii Eleusis), scroafa uciga\xc8\x99\xc4\x83 din miaz\xc4\x83noapte \xc8\x99i Procust._NEWLINE_Tezeu a luat parte, al\xc4\x83turi de al\xc8\x9bi 49 de eroi, la celebra expedi\xc8\x9bie a argonau\xc8\x9bilor.\n_START_SECTION_\nParadoxul navei lui Tezeu\n_START_PARAGRAPH_\nNava lui Tezeu este un experiment mental \xc3\xaen metafizica identit\xc4\x83\xc8\x9bii care ridic\xc4\x83 problema dac\xc4\x83 o nav\xc4\x83 (sau un obiect \xc3\xaen general) cu toate componentele sale \xc3\xaenlocuite r\xc4\x83m\xc3\xa2ne \xc3\xaen mod fundamental acela\xc8\x99i obiect._NEWLINE_Mai \xc3\xaent\xc3\xa2i, s\xc4\x83 presupunem c\xc4\x83 faimoasa nav\xc4\x83 a lui Tezeu a fost p\xc4\x83strat\xc4\x83 \xc3\xaentr-un port ca o pies\xc4\x83 de muzeu. Odat\xc4\x83 cu trecerea anilor, unele p\xc4\x83r\xc8\x9bi din lemn \xc3\xaencep s\xc4\x83 putrezeasc\xc4\x83 \xc8\x99i sunt \xc3\xaenlocuite cu altele noi. Dup\xc4\x83 o perioad\xc4\x83 de timp (un secol sau mai mult), toate piesele au fost \xc3\xaenlocuite. Este nava "restaurat\xc4\x83" acela\xc8\x99i obiect ca \xc8\x99i originalul?_NEWLINE_\xc3\x8en al doilea r\xc3\xa2nd, s\xc4\x83 presupunem c\xc4\x83 fiecare dintre piesele \xc3\xaendep\xc4\x83rtate au fost depozitat\xc4\x83 \xc3\xaentr-un depozit, iar dup\xc4\x83 secol, tehnologia se dezvolt\xc4\x83 pentru a le vindeca putrezirea \xc8\x99i a permite s\xc4\x83 fie readuse \xc3\xaempreun\xc4\x83 pentru a face o alt\xc4\x83 nav\xc4\x83. Este aceast\xc4\x83 nav\xc4\x83 "reconstruit\xc4\x83" nava original\xc4\x83? \xc8\x98i dac\xc4\x83 da, cealalt\xc4\x83 nav\xc4\x83, cea restaurat\xc4\x83 din port, este \xc3\xaenc\xc4\x83 nava original\xc4\x83?_NEWLINE_O posibil\xc4\x83 rezolvare a paradoxului presupune c\xc4\x83 nu exist\xc4\x83 identitate \xc3\xaen timp. Aceast\xc4\x83 teorie afirm\xc4\x83 c\xc4\x83 dou\xc4\x83 nave, de\xc8\x99i identice \xc3\xaen toate celelalte moduri, nu sunt identice dac\xc4\x83 exist\xc4\x83 \xc3\xaen dou\xc4\x83 perioade diferite de timp. Fiecare nav\xc4\x83 este un "eveniment" unic \xc3\xaen timp. Deci, chiar \xc8\x99i f\xc4\x83r\xc4\x83 \xc3\xaenlocuirea pieselor, navele din port sunt diferite \xc3\xaen fiecare moment. Aceast\xc4\x83 teorie este extrem\xc4\x83 \xc3\xaen negarea concep\xc8\x9biei de zi cu zi a identit\xc4\x83\xc8\x9bii, pe care se bazeaz\xc4\x83 majoritatea oamenilor \xc3\xaen uzul cotidian.'